Rokovací  poriadok 
výboru  Bezpečnostnej rady  Slovenskej republiky
pre civilné núdzové plánovanie

(schválené 12. januára 2005, uznesením č. 8/2005)

	Rokovací poriadok výboru Bezpečnostnej rady Slovenskej republiky pre civilné núdzové plánovanie (ďalej len “rokovací poriadok”) upravuje pôsobnosť, zloženie a spôsob rokovania výboru Bezpečnostnej rady Slovenskej republiky  pre civilné núdzové plánovanie (ďalej len “výbor”). Je vypracovaný v súlade s článkom 8 ods. 5 a 8 ústavného zákona č. 227/2002 Z.z. o bezpečnosti štátu v čase vojny, vojnového stavu, výnimočného stavu a núdzového stavu v znení ústavného zákona č. 113/2004 Z.z., a § 6 a § 9 zákona č. 110/2004  Z.z. o fungovaní Bezpečnostnej rady Slovenskej republiky v čase mieru. Rokovacím poriadkom sa riadi činnosť výboru a schvaľuje ho vláda Slovenskej republiky.

Článok 1
Pôsobnosť a úlohy výboru

(1)	Výbor je stálym pracovným orgánom Bezpečnostnej rady Slovenskej republiky (ďalej len „Bezpečnostná rada“) pre prípravu a koordináciu opatrení v oblasti civilného núdzového plánovania.
(2)	Výbor pri plnení svojich úloh spolupracuje s ostatnými výbormi Bezpečnostnej rady, štátnymi orgánmi, samosprávnymi orgánmi, vedecko-výskumnými pracoviskami, vysokými školami a ďalšími inštitúciami.
(3)	Výbor plní úlohy  podľa osobitného predpisu1). 

Článok 2
Zloženie výboru

(1)	Výbor tvorí predseda výboru (ďalej len „predseda“) a členovia výboru.
(2)	Vymenovanie predsedu a jeho odvolanie schvaľuje Bezpečnostná rada na návrh ministra vnútra Slovenskej republiky. Predsedu vymenúva a odvoláva predseda Bezpečnostnej rady. Podpredsedom výboru (ďalej len „podpredseda“) je člen výboru poverený predsedom; poverenie zanikne, ak predseda  poverí výkonom funkcie podpredsedu iného člena výboru.
(3)	Členom výboru je Bezpečnostnou radou schválený a predsedom Bezpečnostnej rady vymenovaný zástupca.
a)	Ministerstva zahraničných vecí Slovenskej republiky,
b)	Ministerstva obrany Slovenskej republiky,
c)	Ministerstva vnútra Slovenskej republiky,
d)	Ministerstva hospodárstva Slovenskej republiky,
e)	Ministerstva financií Slovenskej republiky,
f)	Ministerstva dopravy, pôšt a telekomunikácií Slovenskej republiky,
g)	Ministerstva pôdohospodárstva Slovenskej republiky,
h)	Ministerstva výstavby a regionálneho rozvoja Slovenskej republiky,
i)	Ministerstva zdravotníctva Slovenskej republiky,
j)	Ministerstva spravodlivosti Slovenskej republiky,
k)	Ministerstva školstva Slovenskej republiky,
l)	Ministerstva životného prostredia Slovenskej republiky,
m)	Ministerstva práce, sociálnych vecí a rodiny Slovenskej republiky,
n)	Úradu vlády Slovenskej republiky,
o)	Úradu jadrového dozoru Slovenskej republiky,
p)	Správy štátnych hmotných rezerv Slovenskej republiky,
q)	Národnej banky Slovenska,
r)	Združenia miest a obcí Slovenska.
(4)	Návrhy na  zmenu člena výboru podáva Bezpečnostnej rade prostredníctvom predsedu vedúci orgánu (minister, predseda, guvernér a pod.) uvedený v odseku 3. 
(5)	Členov výboru vymenúva a odvoláva predseda Bezpečnostnej rady po odsúhlasení predmetného návrhu Bezpečnostnou radou. 

Zasadanie výboru
Článok 3

(1)	Výbor sa vo svojej činnosti riadi plánom práce na príslušný kalendárny rok, ktorý  predkladá na schválenie Bezpečnostnej rade do 31. decembra predchádzajúceho kalendárneho roka.
(2)	Zasadanie výboru vedie predseda, počas jeho neprítomnosti podpredseda. 
(3)	Zasadania výboru sú neverejné, pokiaľ jeho predseda nerozhodne inak.
(4)	Zasadania výboru sa konajú
a)	pravidelne v riadnom termíne podľa plánu činnosti výboru na daný kalendárny rok najmenej jedenkrát  za rok,
b)	v prípade hroziacej krízovej situácie na základe rozhodnutia predsedu,
c)	ďalej podľa potreby, vrátane mimoriadneho zvolania na základe žiadosti niektorého člena výboru.
(5)	Zasadanie výboru  zvoláva  predseda a v čase jeho neprítomnosti podpredseda.
(6)	Zasadania výboru sa zúčastňujú: predseda, podpredseda, členovia výboru a tajomník výboru. Tajomník nehlasuje.  So súhlasom predsedu sa zasadania výboru môže zúčastniť zástupca  Kancelárie Bezpečnostnej rady a ak to vyžaduje prerokúvaná problematika aj osoba poverená vedúcim orgánu, ktorého zástupca je členom výboru, tieto osoby však nemajú hlasovacie právo. Výbor si môže na zasadanie prizvať aj ďalších odborníkov v závislosti od programu rokovania.
(7)	Výbor je schopný uznášať sa, ak je prítomná nadpolovičná väčšina jeho členov. Výbor rozhoduje v zbore; na prijatie uznesenia je potrebný súhlas nadpolovičnej väčšiny prítomných členov. 
(8)	Uznesenie je záväzné pre predsedu a členov výboru a má odporúčajúci charakter voči orgánom uvedených v čl. 2 ods. 3.
(9)	V odôvodnených prípadoch je možné na základe rozhodnutia predsedu uskutočniť hlasovanie formou „per rollam“. Hlasovanie sa uskutočňuje elektronickou formou a musí byť bezodkladne potvrdené písomne. Výsledky hlasovania majú rovnakú vypovedaciu hodnotu ako hlasovania uskutočnené na zasadnutiach výboru podľa  ods. 4. O výsledkoch tohto hlasovania informuje predseda na najbližšom nasledujúcom zasadnutí výboru. Ak niektorý člen nesúhlasí s touto formou hlasovania o návrhu sa musí rozhodnúť na zasadnutí výboru konanom podľa ods. 4.

Článok 4

(1)	Výbor rokuje spravidla na základe písomných materiálov, ktoré predkladajú členovia výboru a so súhlasom predsedu aj vedúci ďalších orgánov a inštitúcií. Materiály na zasadanie výboru sa predkladajú na sekretariát výboru spravidla 10 pracovných dní pred zasadaním v počte 22 výtlačkov a jedenkrát na prenosnom elektronickom médiu (vo formáte  *.rtf).
(2)	Pri predkladaní písomných materiálov podpisuje predkladateľ prvý, druhý a posledný výtlačok. Písomný materiál musí byť vopred prerokovaný s funkcionármi, ktorým sa navrhuje uložiť úloha alebo sa ich vecne dotýka. Rozporné stanoviská sa musia doriešiť pred predložením materiálu na zasadanie výboru osobitným rokovaním. Ak sa nedosiahne jednotné stanovisko, predkladajú sa tajomníkovi výboru všetky rozporné stanoviská s odôvodnením. O ich konečnom riešení rozhodne predseda. Toto ustanovenie sa nevzťahuje na materiály predkladané na zasadania výboru zvolané podľa čl. 3 ods. 4 pís. b) a c).
(3)	Pri vypracúvaní podkladových materiálov na zasadanie výboru sa primerane použije „Metodický pokyn na prípravu predkladanie materiálov na rokovanie vlády SR“. 
(4)	Tajomník výboru vyhotovuje zo zasadania výboru záznam, ktorý schvaľuje predseda. Záznam sa doručuje všetkým členom výboru. 
(5)	Záznam zo zasadania výboru obsahuje
a)	dátum, čas a miesto zasadania,
b)	program zasadania,
c)	zápis o účasti na zasadaní (prezenčná listina),
d)	stručný zápis prednesených ústnych informácií, návrhov a odporúčaní,
e)	stručný zápis z diskusie o prerokovaných bodoch programu,
f)	vyhodnotenie pripomienok, návrhov a odporúčaní,
g)	závery k prerokovaným bodom programu, 
h)	stanoviská členov výboru,
i)	čas ukončenia zasadania,
j)	podpisy predsedajúceho výboru a tajomníka,
k)	predpokladaný termín ďalšieho zasadania.
(6)	Pozvánku a materiály, ktoré budú predmetom zasadania, sa doručujú členom výboru a tajomníkovi výboru spravidla 7 kalendárnych dní pred zasadaním výboru.

Článok 5
Predseda, podpredseda a členovia výboru

(1)	Predseda
a)	riadi činnosť výboru,
b)	zvoláva, vedie, prerušuje a zrušuje zasadania výboru a určuje termín jeho zasadania alebo jeho pokračovania,
c)	navrhuje program zasadania výboru,
d)	navrhuje uznesenia zo zasadania výboru,
e)	podpisuje záznamy zo zasadania výboru,
f)	informuje Bezpečnostnú radu o priebehu zasadania výboru a predkladá jej stanoviská, odporúčania a uznesenia výboru.
(2)	Predsedu v čase neprítomnosti v plnom rozsahu zastupuje podpredseda.
(3)	Člen výboru môže
a)	navrhovať zvolanie zasadania výboru,
b)	predkladať návrhy na zmenu alebo doplnenie programu zasadania výboru,
c)	predkladať informácie alebo materiály, ktoré majú byť predmetom rokovania výboru,
d)	vyjadrovať sa k prerokúvaným materiálom, prípadne k nim zaujímať písomné stanoviská.

Článok 6
Pracovné skupiny výboru

(1)	Na plnenie osobitných úloh môže výbor zriadiť zo svojich členov, osôb navrhnutých orgánmi, ktorých zástupcovia sú členmi výboru alebo prizvaných odborníkov pracovné skupiny a menovať ich vedúcich.
(2)	Vedúci pracovných skupín riadia činnosť týchto skupín samostatne a predkladajú výsledky svojej činnosti na prerokovanie výboru.

Článok 7
Sekretariát výboru

(1)	Úlohy spojené s organizačným a administratívno-technickým zabezpečovaním činnosti výboru plní sekretariát výboru (ďalej len ”sekretariát”).
(2)	Úlohy sekretariátu zabezpečuje oddelenie civilného núdzového plánovania Úradu civilnej ochrany Ministerstva vnútra Slovenskej republiky.
(3)	Sekretariát vypracúva návrh plánu práce výboru na príslušný kalendárny rok, vychádzajúc pritom z plánu práce Bezpečnostnej rady Slovenskej republiky na kalendárny rok a návrhov členov. Plán práce výboru schvaľuje výbor a môže byť priebežne upresňovaný a dopĺňaný  na základe rozhodnutia výboru. 
(4)	Na čele sekretariátu je vedúci, ktorý organizuje a riadi jeho činnosť.
(5)	Vedúceho sekretariátu menuje a odvoláva predseda.
(6)	Vedúci sekretariátu je súčasne tajomníkom výboru.

Článok 8
Ochrana utajovaných skutočností

(1)	V rámci činnosti výboru musia členovia výboru, pracovníci sekretariátu, členovia pracovných skupín a prizvané osoby dodržiavať ustanovenia osobitného predpisu2).
(2)	Bezpečnostná previerka členov výboru je vyžadovaná v rozsahu plnenia úloh vyplývajúcich zo zákona 110/2004 Z.z. o fungovaní Bezpečnostnej rady Slovenskej republiky v čase mieru minimálne na stupeň utajenia „TAJNÉ“.
(3)	Ustanovenie odseku 2 sa nevzťahuje na člena výboru zastupujúceho Združenie miest a obcí Slovenska. Tento je oboznamovaný s utajovanými skutočnosťami, ktoré zodpovedajú stupňu jeho bezpečnostnej previerky.
(4)	Každý člen výboru po obdržaní menovacej listiny od predsedu Bezpečnostnej rady bezodkladne zašle na sekretariát výboru kópiu vyjadrenia o oprávnení oboznamovať sa s utajovanými skutočnosťami.

Článok 9
Informácie o činnosti výboru

Informácie zo zasadania výboru sa pre verejnosť a oznamovacie prostriedky poskytujú v súlade so všeobecne záväznými predpismi3). Za obsah poskytovaných informácií je zodpovedný predseda.

Článok 10
Záverečné ustanovenie

Tento rokovací poriadok nadobudne účinnosť dňom schválenia vládou Slovenskej republiky.